S-373/2008

Mál þetta, sem dómtekið var þann 27. janúar sl., er höfðað af lögreglustjóranum á Akureyri með ákæruskjali útgefnu 12. desember 2008 á hendur X;

,,fyrir umferðalagabrot, með því að hafa þriðjudaginn 25. nóvember 2008, ekið bifreiðinni DX-615 undir áhrifum fíkniefna norður Glerárgötu á Akureyri og vestur Borgarbraut, þar sem lögreglan stöðvaði akstur hans skammt vestan við Dalsbraut, en í þvagsýni sem tekið var úr ákærða í tilefni afskipta lögreglu fannst tetrahýdókannabínólsýra og fyrir að hafa í greint sinn verið með í vörslum sínum á heimili sínu 0,26 grömm af maríjúana, en efnið fannst við leit á heimili hans eftir handtöku.

Telst þetta varða við 1. mgr., sbr. 2. mgr. 45. gr. a, sbr. 1. mgr. 100. gr. umferðarlaga nr. 50, 1987 sbr. lög nr. 48, 1997 og lög nr. 66, 2006 og við 2. gr., sbr. 5. gr. laga um ávana- og fíkniefni, nr. 65 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 1. mgr. sbr. 3. mgr. og 4. mgr. 102. gr. umferðarlaga nr. 50, 1987 sbr. lög nr. 66, 2006 og til að sæta upptöku á haldlögðum fíkniefnum, sbr. efnaskrá lögreglu nr. 14.902 samkvæmt 6.mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákærði krefst vægustu refsingar sem lög framast heimila.

I.

Samkvæmt framlögðum rannsóknargögnum voru tveir lögreglumenn úr lögreglunni á Akureyri við umferðareftirlit að kveldi 28. nóvember sl. er þeir veittu athygli ákærða þar sem hann ók á bifreiðinni DX-615 um götur bæjarins, þ. á m. um

Borgarbraut. Vegna rökstudds gruns um neyslu kannabisefna var akstur ákærða stöðvaður og hann færður á lögreglustöð, þar sem hann gaf þvagsýni, kl. 21:35. Er þess getið í lögregluskýrslu að þvagsýnið hafi svarað jákvætt í svonefndu ToxCup prófi. Vegna þessa hafi ákærða og verið tekið blóðsýni í þágu rannsóknar málsins, en í framhaldi af því hafi hann vísað á fíkniefni á heimili sínu, 02- 03. gr. af marihuana/ kannabis.

Í lögregluskýrslu sem tekin var af ákærða umrætt kvöld, og staðfest var fyrir dómi, staðhæfir ákærði að hann hafi ekki neytt fíkniefna fyrir umræddan akstur, en hins vegar reykt kannabis um 24 klukkustundum fyrir aksturinn.

Um ástand ákærða er bókað í lögregluskýrslu, að framburður hans hafi verið greinargóður, málfar skýrt, jafnvægi stöðugt og að sjáöldur augna hafi verið eðlilegt.

Fyrir liggur í málinu matsgerð frá Rannsóknarstofu í lyfja- og eiturefnafræðum við Háskóla Íslands, dagsett 8. desember 2008, vegna rannsóknar á blóð- og þvagsýnum, sem tekin voru úr ákærða að kveldi 25. nóvember 2008. Kemur fram í henni að tetrahýdrókannabinól hafi ekki verið í mælanlegu magni í blóði, en að í þvagi hafi fundist tetrahýdrókannabínólsýra.

II.

Fyrir dómi hefur ákærði skýlaust viðurkennt sakargiftir að því er varðar vörslur á tilgreindu magni fíkniefna. Ákærði hefur jafnframt viðurkennt að hafa ekið bifreiðinni DX-615 eins og lýst er í ákæruskjali, og áréttað fyrri framburð hjá lögreglu, að er lögreglumennirnir höfðu afskipti af honum hefðu verið liðnar um 24 klukkustundir frá því að hann neytti kannabisefna. Andmælti ákærði því að hafa verið undir áhrifum fíkniefna í greint sinn, enda kannaðist hann ekki við að hafa fundið til slíkra áhrifa.

Af hálfu málsaðila var gagnaöflun lýst lokið, og verður dómur því lagður á málið án frekari sönnunarfærslu.

Samkvæmt 1. mgr. 45. gr. a umferðarlaga má enginn stjórna eða reyna að stjórna vélknúnu ökutæki ef hann er undir áhrifum ávana- og fíkniefna, sem óheimil eru á íslensku yfirráðasvæði, en kannabisefni falla þar undir samkvæmt 6. gr., sbr. 1. mgr. 2. gr. laga nr. 66, 1974.

Í 2. mgr. 45. gr. a umferðarlaganna er kveðið á um það að ökumaður teljist vera undir áhrifum ávana- og fíkniefna og óhæfur til að stjórna ökutæki örugglega ef efni af þeim toga, sem um ræðir í 1. mgr. sömu lagagreinar, mælist í blóði eða þvagi ökumanns.

Með því að óumdeilt er í málinu, að tetrahýdrókannabínólsýra greindist í þvagi ákærða, og með hliðsjón af dómum Hæstaréttar Íslands í málum nr. 254/2008 og 260/2008, uppkveðnum 19. júní 2008, verður ákærði talinn hafa brotið gegn 1. mgr., sbr. 2. mgr. 45. gr. a umferðarlaga nr. 50,1987.

Brot ákærða teljast nægjanlega sönnuð og verður hann því sakfelldur í samræmi við þær sakargiftir, sem honum eru gefnar að sök í ákæruskjali. Er háttsemin þar og réttilega heimfærð til ákvæða ávana- og fíkniefnalaga og umferðarlaga.

Samkvæmt framlögðu vottorði sakaskrár ríkisins gekkst ákærði undir sektarrefsingu í febrúar 2005 vegna brota á ávana- og fíkniefnalöggjöf.

Refsing ákærða ákveðst nú samkvæmt reglum 77. gr. almennra hegningarlaga og þykir hún eftir atvikum vera hæfilega ákvörðuð 95.000,00 króna sekt til ríkisjóðs, sem greiðist innan fjögurra vikna frá birtingu þessa dóms að telja, en ella sæti ákærði fangelsi í 6 daga.

Samkvæmt 101. gr. sbr. og 4. mgr. 102. gr. umferðarlaga nr. 50, 1987, ber að svipta ökumann sem brotið hefur gegn ákvæðum 45. gr. a laganna ökurétti eigi skemur en þrjá mánuði og allt að tveimur árum eftir alvarleika brots og magni ávana- og fíkniefna í blóði eða þvagi.

Þykir ökuréttarsvipting ákærða eftir atvikum hæfilega ákveðin þrír mánuðir frá birtingu dóms að telja.

Af hálfu ákæruvalds er þess krafist að ákærði verði dæmdur til að greiða sakarkostnað, en samkvæmt sakarkostnaðaryfirliti sýslumannsins á Akureyri felst kostnaðurinn í blóðsýnatöku og rannsókn á fíkniefnum í blóði og þvagi, samtals 62.541 krónur. Ber að dæma ákærða til að greiða þennan kostnað í samræmi við niðurstöður dómsins.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, greiði 95.000 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í 6 daga.

Ákærði er sviptur ökurétti í þrjá mánuði frá birtingu dómsins að telja.

Upptæk eru gerði 0,26 grömm af maríhúana-kanabis, sbr. efnaskrá lögreglu nr. 14.902.

Ákærði greiði 62.541 krónur í sakarkostnað.